Men selvom der inden for de seneste seks til otte år ifølge borgmesteren er sket en fordobling af antallet af udenlandske medarbejdere i virksomheder i kommunen, vælger mange pendlerlivet.

Og det er en skam, for fast bopæl vil ikke blot gavne virksomhederne men også resten af kommunen, mener Egon Fræhr.

- Vi vil jo gerne have, at vores institutioner er fyldte. At børnehaverne er fyldte, og at skolerne er fyldte, så vi ikke skal til at skære ned, men at der tværtimod er gang i hjulene, siger han.

Derfor har kommunen lavet en bosætningskampagne med brochurer på blandt andet polsk og rumænsk, så det bliver lettere at finde informationer om danskkurser og at få et cpr-nummer eller en bankkonto.

Michal tog springet med sine døtre

Knap 300 kilometer derfra - i Frederikshavn Kommune - er man gået et skridt videre.

Her har man ansat en bosætningskonsulent, der skal hjælpe udenlandske arbejdere med at skabe sig et overblik over de muligheder og udfordringer, der kan være ved at flytte til Danmark.

Det kan handle om sproget, pasningstilbud til børnene eller kontakt til myndighederne.

Det tilbud har blandt andre Michal Gilewicz, der ligeledes kommer fra Polen, taget imod.

Jeg føler mig ikke som en fremmed. Alle taler med os og siger "hej" og spørger hvordan det går. Michal Gilewicz, tilflytter fra Polen

- Førhen var Danmark for mig et sted ligesom alle andre lande, som man kunne tage til for at tjene penge og så tage hjem til Polen igen, fortæller han.

Men så hjalp bosætningskonsulent Almina Nikontovic ham på andre tanker, og nu bor han med sin kone og sine døtre i Frederikshavn.